Bethanie (vroeë Bethanien) is 'n nedersetting in die suide van Namibië wat aan die C14-pad tussen Goageb en Walvisbaai, sowat 100 kilometer wes van Keetmanshoop geleë is. Bethanie is 1 000 meter bo seevlak geleë en het 'n bevolking van 9 300. Die dorp word as een van die oudste nedersettings in die land beskou. Bethanie het 'n sterk fontein – in Afrikaans Klipfontein genoem – wat saam met sy weivelde reeds vroeg – vermoedelik in 1804 – as trekpleister vir die vestiging van Orlam-Nama's in die gebied gedien het. In die vroeë 19de eeu het die eerste sendelinge vanuit die Kaapkolonie na die noorde begin trek en op hulle pad ook 'n aantal sendingstasies gestig. Bethanie het sy ontstaan aan sendelinge van die Londense Sendinggenootskap te danke, maar vanweë die tekort aan sendelinge – en moontlik ook as ingevolge die destydse samewerking met die Rynse Sendinggenootskap – is die Duitse sendeling Johann Heinrich Schmelen na Bethanie gestuur om die plaaslike Nama te kersten. Hy het die nedersetting, waar hy homself saam met 'n gemeenskap Orlams uit Pella gevestig het, Bethanien genoem – na die Bybelse dorp waar Jesus van Nasaret volgens oorlewering die doop ontvang het.